# Divisió de Planificació, Qualitat i Ordenació Professional

La Divisió de Planificació, Qualitat i Ordenació Professional és l'organisme central dels Mossos d'Esquadra que s'encarrega de definir els criteris de selecció de les persones que volen entrar al cos, defineix els criteris de promoció i ascens, avalua la tasca policial, estableix els recursos de dotació de cada unitat del cos, gestiona l'armament, gestiona les credencials policials, etc. Depèn de la Comissaria General de Planificació i Organització (CGPO).

## Funcions

Segons l'article 192 del Decret 243/2007 les funcions que desenvolupa aquesta divisió són:
* Col·laborar en la definició, impuls i implantació de les polítiques de recursos humans de la Direcció General de la Policia que siguin d'aplicació a la Policia de la Generalitat - Mossos d'Esquadra.
* Col·laborar, en el marc de les polítiques de recursos humans del Departament, en la definició de criteris per a la selecció, promoció i provisió de llocs del personal del cos de mossos d’esquadra.
* Establir els criteris en relació amb la formació i avaluació de l’acompliment del treball dels membres de la Policia de la Generalitat - Mossos d'Esquadra.
* Coadjuvar en l'administració dels recursos humans de la Policia de la Generalitat - Mossos d’Esquadra.
* Proposar la planificació estratègica del cos de Mossos d'Esquadra.
* Dissenyar i proposar els sistemes de direcció en l’àmbit policial i col·laborar en el seu desenvolupament eficaç.
* Proposar els criteris policials relatius a dotacions, recursos materials, infraestructures i sistemes físics de seguretat.
* Dissenyar, implantar i avaluar els sistemes de qualitat que cerquin la millora permanent del servei policial, d’acord amb els programes que s’estableixin per part de la Secretaria de Seguretat.
* Les altres que se li encomanin.

## Estructura de la Divisió de Planificació, Qualitat i Ordenació Professional

Té la seu física a la comissaria de les Corts, a Barcelona. El comandament directe de la divisió està en mans d'un cap i d'un sotscap (subordinat a les ordres del primer). Sota les seves ordres hi ha les àrees següents:
* Àrea de Planificació i Recursos Generals (APRG): proposa els criteris per dotar materialment les diverses unitats del cos, planifica el creixement del cos, estandarditza la uniformitat del cos, fa informes dels sistemes físics de seguretat a les instal·lacios policials, gestiona l'armament i la seva documentació, i gestiona i controla les credencials policials i el seu sistema d'accessos.
* Àrea d'Organització i Qualitat (AOQ): proposa i avalua els sistemes de direcció policial, proposa les modificacions de l'estructura del cos, fa auditories sobre el funcionament del cos i afavoreix la col·laboració entre unitats.
* Àrea d'Ordenació Professional (AOP): proposa les diverses carreres professionals, defineix els criteris de selecció del personal policial, avalua el bon compliment del treball del personal policial, i detecta les necessitats de formació del personal i les comunica a l'ISPC.
* Àrea d'Instructors (AINS): és l'organisme que aplega formalment tots els mossos i mosses que formen el personal instructor de l'Institut de Seguretat Pública de Catalunya.

## Referències

* ↑ Article 192 del Decret 243/2007 d'estructura del Departament d'Interior, Relacions Institucionals i Participació
* ↑ Fitxa de la Generalitat sobre la Divisió de Planificació, Qualitat i Ordenació Professional.
* ↑ Articles 192, 193, 194, 195 i 196 del Decret 243/2007 d'estructura del Departament d'Interior, Relacions Institucionals i Participació
* ↑ Organigrama de la Policia de la Generalitat - Mossos d'Esquadra.